แบงก์เลิกสิทธิพิเศษเงินกู้ข้าราชการกลัวเสี่ยง
แบงก์ลดสิทธิพิเศษให้สินเชื่อข้าราชการ ห่วงเสี่ยงสูงและเศรษฐกิจชะลอตัว
31 ส.ค. 2558

แบงก์ลดสิทธิพิเศษให้สินเชื่อข้าราชการ ห่วงเสี่ยงสูงและเศรษฐกิจชะลอตัว
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ เปิดเผยว่า ภาวะเศรษฐกิจที่ชะลอตัวลงทำให้ธนาคารพาณิชย์ระมัดระวังการปล่อยกู้ โดยเฉพาะสินเชื่อส่วนบุคคล นอกจากนี้ลูกค้าในกลุ่มข้าราชการก็ต้องยอมรับว่าช่วงหลังๆ นี้ มีความเสี่ยงเครดิตเพิ่มขึ้น และสถาบันการเงินเริ่มไม่ได้สิทธิพิเศษในการปล่อยกู้เหมือนในอดีตแล้ว
“แบงก์เห็นว่าข้าราชการก่อหนี้ได้สูง ส่วนสินเชื่อที่ข้าราชการใช้บริการกับสถาบันการเงินก็มีสินเชื่ออเนกประสงค์ สินเชื่ออสังหาริมทรัพย์ สินเชื่อรถยนต์ เป็นต้น หากสถานการณ์เศรษฐกิจดีขึ้น ธนาคารก็จะผ่อนคลายความเข้มงวดการปล่อยสินเชื่อ” นายกอบศักดิ์ กล่าว
นายฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส หรือ กรุงศรี คอนซูมเมอร์ กล่าวว่า ธนาคารไม่ได้ให้สิทธิพิเศษใดๆ แก่ข้าราชการ ก่อนปล่อยกู้ก็ตรวจคุณสมบัติ ตรวจเครดิตตามเกณฑ์ปกติ ซึ่งถ้าคุณสมบัติไม่ไหว ไม่ผ่าน ก็ไม่ปล่อยกู้ ไม่ได้มองว่าเป็นข้าราชการแล้ว ความเสี่ยงในการให้กู้ต่ำกว่าอาชีพอื่น และติดตามดูลูกหนี้กลุ่มนี้มา 2-3 ปีแล้ว
“หนี้สินในระบบก็ดูจากเครดิตบูโร ส่วนภาระหนี้อื่นที่อยู่นอกเครดิตบูโร เช่น หนี้สหกรณ์ออมทรัพย์ต่างๆ ที่มีการหักจากเงินเดือนเราก็จะรู้ได้ เรายังปล่อยกู้ปกติ ยกเว้นมีเงินเดือนเพิ่มจึงจะเพิ่มวงเงิน” นายฐากร กล่าว